સોનમ કપૂર અને ઉદ્યોગપતિ આનંદ આહુજાના હાઈપ્રોફાઇલ લગ્નને લઈને એવી બીજી કેટલીય જોડીઓ છે, જેમને પોતાનાં લગ્નને લો પ્રોફાઇલ બનાવવા મજબૂર બનવું પડ્યું. અભિનેત્રી નેહા ધૂપિયાએ અભિનેતા અંગદ બેદી સાથે લગ્ન કરી લીધાં તેના સમાચારો તેણે પોતે સોશિયલ મીડિયામાં ફોટો શૅર કરીને આપવા પડ્યા. જે સેલિબ્રિટીઓ મીડિયા અને પબ્લિક અટેન્શનના ભૂખ્યા હોય તેમને પણ એવું કહેવાનો વારો આવે કે અમે બહુ લો પ્રોફાઇલ મેરેજ પ્લાન કર્યાં હતાં અને તેથી કોઈને જાણ થવા ન દીધી. હકીકત તો એ હોય છે કે સ્ટાર સેલિબ્રિટીનાં લગ્ન હોય ત્યાં બીજું કોણ શું કરી રહ્યું છે તેની ભાગ્યે જ નોંધ લેવાતી હોય છે. તેથી આ સાઇડ લાઇટ સેલિબ્રિટીઓ પોતે લાઇમ લાઇટ નથી મેળવી શક્યા એનાં દુઃખડા રડ્યા વિના પોતે જ લો પ્રોફાઇલ મેરેજ પ્લાન કર્યાં હતાં, તેવા સ્ટેટમેન્ટ આપીને પોતાનું નાક ઊંચું રાખવાનો પ્રયત્ન કરતા હોય છે. ખેર, તમને જણાવી દઈએ કે સોનમ કપૂર અને આનંદ આહુજા ઉપરાંત નેહા ધૂપિયા અને અંગદ બેદી, હિમેશ રેશમિયા અને સોનિયા કપૂર, મિલિંદ સોમણ અને અંકિતાનાં લગ્ન યોજાઈ ગયાં, પણ સોનમ અને આનંદનાં લગ્નને બાદ કરતાં કોઈનાં પણ લગ્નને લાઇમ લાઇટમાં રહેવાનો મોકો ન મળ્યો.